Fakta homma
Jaksot > Tuotantovuosi 1986

Vuonna 1986 televisiolle tuotetut Fakta hommat ovat noin 10–15-minuuttisia pienoisnäytelmiä. Niiden yhteiskesto on noin 131 minuuttia. Jaksot ohjasi Hannele Rubinstein.
| Jakso | Nimi | Sisältö | Vierailevat näyttelijät | Kesto | Ensiesitys |
| --- | --- | --- | --- | --- | --- |
| 1. | Kuoro ja kapakka | Pirre ja Aulis viettävät kesäpäivää ravintolan terassilla. He puhuvat muun muassa Taskisesta, jonka huomaavat olevan samalla terassilla. "Miten se on lihonnu noin kauheesti!", Pirre taivastelee venyttäen voimakkaasti "kauheesti"-sanan vokaaleja. Taskisen sukupuoli ei ilmene dialogista. Paikalle tulevat myös Hansu ja Heka. Aletaan jutella kuorosta, jota Hansu ja Heka harrastavat. Terassilla syntyy pieni riidanpoikanen nuorehkon naisen kanssa. Hän kutsuu Pirreä huoraksi, mistä tämä loukkaantuu. Hän päättää vaihtaa paikkaa, ja pian myös Pirre, Aulis, Hansu ja Heka lähtevät; kun Heka muistaa, että Urheiluruutu alkaa hetken kuluttua. | Ulla Koivuranta (nainen terassilla) | 12.03 |  |
| 2. | Grillaamassa | Kaakot ja Kaasiset ovat grillaamassa erään hotellin nurmikolla. Jokainen selvittää omaa asiaansa, kukaan ei kuuntele. Aulis puhuu makkarasta, Hansu eräästä juhlatilaisuudesta, Pirre työasioistaan ja Heka ei mistään. Portieeri tulee ajamaan heidät pois. Nelikko päättää suutuspäissään kirjoittaa yleisönosastokirjeen. He riitelevät kirjeen sanamuodosta, Pirre haluaa kirjoittaa kovasanaisen kirjeen, Hansu on pehmeämpien sanamuotojen kannalla. Lopulta Aulis, Pirre ja Hansu päätyvät riitelemään Hartikaisen ja Lehdon tiekiistasta, vaikka kiista ei liity asiaan millään tavoin. Myös kirjekuoresta syntyy kinaa: Hansu ei pidä kuoresta, jossa on Konelan logo. "Sillä viitataan sitten ihan Neuvostoliittoon, ihan näin", hän toteaa. Kirje saadaan riidasta huolimatta aikaiseksi. | Jukka Puotila (portieeri) | 12.02 |  |
| 3. | Marjamatka | Nelikko lähtee marjaan Auliksen Ladalla. Lähdön kynnyksellä Aulis jää auttamaan naapurin Askoa, jonka suihkulähde toimii huonosti. Ladan takapenkillä malttamattomina odottavat Pirre ja Hansu alkavat hermostua Auliksen hidasteluun. "Kerta kaikkiaan ei jäädä ollenkaan sinne muniin, Aulis!", Pirre yrittää hoputtaa. Kun nelikko on lopulta päässyt metsään, Heka on ainoa, joka kerää marjoja. Aulis pesee Ladaansa järven rannalla, Pirre istuu kannon päällä tupakoimassa ja Hansu juoruilee tuttavistaan Hekalle tyhjä sanko sylissään. Pirre varoittaa Hekaa menemästä liian syvälle metsään marjoja keräämään. "Juu muttei kyl sit ihan lyijysiäkään täst tien pielestä", Hansu muistuttaa marjojen puhtaudesta. Lopussa Heka suuttuu, kun on joutunut keräämään yksin: hän lukitsee itsensä Auliksen Ladaan, ja kestää hyvän tovin, ennen kuin hän suostuu avaamaan ovet. | Martti Suosalo (Asko) | 15.14 |  |
| 4. | Eestiläinen taulukauppias | Pirre ja Hansu suunnittelevat perheidensä yhteistä lomamatkaa. Pirre haluaisi Neuvostoliittoon, Hansu puolestaan Kanarialle: syntyy riita. Paikalle tulee eestiläinen taulukauppias Bruno Kopsus, joka änkeää kutsumatta sisään. Naiset kyselevät häneltä Viron oloista (Viro oli tuolloin osa Neuvostoliittoa). Kun Bruno käy WC:ssä, Kaakot ja Kaasiset huomaavat hänen taulunsa väärennöksiksi. "Juliste joka on vedetty tohon vaan pokaan maalarinteipillä kiinni", Aulis toteaa. Bruno häipyy tauluineen. Kotvan kuluttua Asko tulee tarjoamaan samaisia "tauluja"; hän osti ne kadulla Brunolta, mutta ne eivät sovi hänen sisustukseensa, joten hän antaa ne Kaakoille ja Kaasisille. Nelikko jää suu auki ihmettelemään tilannetta. | Kimmo Otsamo (Bruno), Martti Suosalo (Asko) | 14.45 |  |
| 5. | Rättikauppias | Nelikko on Tampereen Sokos-tavaratalossa ja seuraa rättikauppiaan myyntinäytöstä. Heka ostaa liinoja, minkä johdosta Pirre raivostuu. "Mistä sää luulet, että meillä ikinä rahaa on kato kun sää tunget ne tommosiin kaikki...", Pirre nalkuttaa kovaäänisesti jalkakäytävällä. Seuraavassa kohtauksessa nukkumaanmenon aikaan Hansu yrittää saada syvällistä ihmissuhdekeskustelua aikaan Auliksen kanssa, mutta Aulis ei innostu. Kolmannessa kohtauksessa on päivä ja nelikko istuu keittiön pöydän ääressä radiota kuunnellen, heillä on mahdollisuus toivoa musiikkikappaletta, sillä Kaakkojen puhelinnumeron kaksi viimeistä numeroa ovat kaksi ja kuusi. Asko sattuu soittamaan NMT:llä uudesta autostaan ja pahaksi onneksi unohtaa puhelinlinjan auki. Toivekonsertti menee tältä erää pieleen, kasettinauhurikin on nauhoitusvalmiudessa. "[Asko] sano Jämsään menevänsä, ei me saada millään, millään sitä enää kiinni", Aulis toteaa. Viimeisessä kohtauksessa naiset juttelevat kikatellen seksiasioista ja syövät samalla marjoja puskasta. | Robert Enckell (rättikauppias), Martti Suosalo (Asko) | 12.52 |  |
| 6. | Autonäyttelyssä | Alussa seurataan erään Ford-liikkeen työntekijöiden jutustelua. He ovat pukeutuneet skottiasuihin käynnissä olevan myyntikampanjan mukaisesti. Sitten paikalle tulevat Aulis, Hansu, Pirre ja Heka. Aulis tiedustelee erään Fordin hintaa ja teknisiä ominaisuuksia. Samaan aikaan toinen myyjistä viihdyttää naisia: "Pussit on, ja isot ja tilavat", myyjä viittaa skottiasunsa etumuksessa roikkuvaan pussiin. Naiset nauravat tokaisun ilmeiselle kaksimielisyydelle. Myyjä ohjaa naiset hieman sivumpaan ja jatkaa pornahtavia juttujaan. Toinen myyjä puolestaan tekee Auliksen Ladasta pilan päiten epärealistisen tarjouksen. Lada on "punainen seiskaseiska", listahinnaltaan 450 markkaa. Myyjä tarjoaa peräti 165 000 markkaa. Esimies tulee keskeyttämään kaupanteon. Aulista, Hansua ja Pirreä myyjän pila ei naurata, vaan he sanovat ottavansa yhteyttä kuluttaja-asiamieheen. Tällä välin Heka on istunut Fordin takapenkillä ja tehnyt laskelmia. "Liian kallis", hän toteaa lopuksi liikkeen suivaantuneelle esimiehelle. | Mikko Kivinen, Jari Pehkonen, Antti Virmavirta (autokaupan myyjiä) | 12.02 |  |
| 7. | Naiset puhuvat Askosta | Hansu ja Pirre istuvat puutarhakeinussa ja puhuvat Askosta, joka on edelleen itsenäinen sinkku, vaikka onkin kiva ja miellyttävä mies. He epäilevät, mahtaako Asko olla homo, ja onkohan hänelle HIV-tartunta. Hansu on siinä luulossa, että HIV voi tarttua vaikkapa saunan lauteilta. Hän ehdottaa, että he soittaisivat terveyskeskukseen ja kertoisivat että "tääl on tämmönen henkilö". Pirre tyrmää Hansun ehdotuksen naurettavana. Samaan syssyyn naiset haukkuvat suomalaiset kansanedustajat moraaliltaan rappiollisiksi. Fakta homman lyhyin jakso käsittää vain yhden kohtauksen. |  | 4.58 |  |
| 8. | Helsinki-turnee ja pankkikortti | Ensimmäisessä kohtauksessa nelikko sekoilee Helsingin Citykäytävässä STS-pikapankin automaatin kanssa. Vartija kiinnittää asiaan huomiota. "Ei kosketa ollenkaan!", Pirre huutaa vartijalle, joka ohjaa nelikon ulos pankkiautomaattikaapista. Seuraavaksi nelikko käy Töölössä Paavo Nurmen patsaalla. "Paavo juoksee sen takia, kun se on alasti, niin sillä on kiire kotiin", Aulis kertoo armeija-aikanaan kuulemansa vitsin. "Että aina pitää navan alle mennä, pitää aina vesirajan alle mennä. Se on, se on ikävää", Hansu päivittelee, kun porukka kiinnittää enimmän osan huomiostaan patsaan alastomuuteen. Sen jälkeen käydään Sibeliuksen patsaalla ja Kaartin pataljoonassa, jossa Aulis suoritti asevelvollisuutensa. Käydään myös paikassa, jossa Hansu ja Pirre asustelivat opiskelija-aikoinaan. | Ville Virtanen (vartija) | 9.50 |  |
| 9. | Aleksis Kiven kuolinmökki | Nelikko käy Aleksis Kiven kuolinmökillä Tuusulassa. He kummastelevat mökin pienuutta. Heitä kiehtoo ajatus, että Aleksis Kivi kirjoitti teoksensa mökissä olevan pienen pöydän äärellä, mutta pian he alkavat ounastella, että hän kirjoittikin ne aivan muualla. Heka on asiasta parhaiten perillä. Pirre ja Aulis alkavat heittää huulta siitä, kuinka Auliksen työpöytä voisi tulevaisuudessa olla samanlainen nähtävyys. Hansu puolestaan yrittää hillitä: "Ettei nyt ihan vitsiks lyötäis näin pelkästään, et ymmärretään paikan luonne missä ollaan, et jokainen tykönäns vähän miettis tätä", mihin Heka toteaa: "Näin on". Lopussa nelikko menee kahville läheisen huoltoaseman terassille ja päättää ostaa "pirtsakat kesälakit". Lisäksi he keskustelevat Irwin Goodmanista. |  | 13.17 |  |
| 10. | Motelli | Nelikko majoittuu motelliin. Asetuttuaan taloksi Aulis ja Heka menevät oluelle motellin baariin, ensin Aulis tosin ehdottaa leikillään: "Eiköhän me oteta pullo Jaloviinaa ja asbestihanskat". Tällä välin motellihuoneessa Hansu ja Pirre selvittävät lehdistä leikkaamiaan etuseteleitä, Pirrellä on useita käyttökelpoisia seteleitä Yhteishyvästä, Hansulla puolestaan Omasta markasta saksittuja seteleitä. Aamiaisseteleitä on liiankin kanssa. Myöhemmin nelikko viettää iltaa motellin tanssiravintolassa. Naiset tanssivat erään ulkomaisen turistin kanssa, Hansu osaa jonkin verran englantia, Pirre ei juurikaan. Miehet ovat ongella viereisen järven rannalla. "Näin on, näin on. Joo-o", Aulis tokaisee jotain sanoakseen ja rykäisee tunnusomaiseen tapaansa. | Abdeslam Chellaf (turisti) | 11.09 |  |
| 11. | Hekan ihmissuhde ja kesäleskeys | Pirre lähtee pienelle edustusmatkalle. Hansu seuraa Hekan laulutuntia ja on huomaavinaan pientä romanttista viritystä Hekan ja opettajan välillä. Hän puhuu asiasta Pirrelle tämän palattua. Puutarhassa Pirre alkaa kysellä Aulikselta, mikä mahtaa olla Kaasisten asunnon myyntiarvo, saisiko sen hinnalla kaksi yksiötä kaupungista. Illalla Pirre kertoo Hekalla työpaineistaan, Heka antaa Pirrelle hartiahierontaa; Kaasisten avioliitto vaikuttaa pelastetulta. Aulis ja Hansu puolestaan ottavat kotosalla "neuvoa-antavat", "pienet fingerporilliset" ja hieman panettelevat Pirreä. Seuraavana aamuna Heka istuu yksin puutarhassa eikä noteeraa Auliksen läsnäoloa. "Jospa mä täst nyt tosiaan lähtisin ja vähän jatkaan noita, hmm, hommeleita, hommeleita, joo-o", Aulis sanoo lehdenlukuun keskittyneelle Hekalle. | Maaria Metsomäki (laulunopettaja) | 13.18 |  |